Raaisel opgelos ná hond sak en pak op stasie gelos is | Maroela Media
Die DBV in Skotland het die foto van Kai op Facebook gedeel.
Die Sharpei-kruising is op 2 Januarie by die stasie gevind waar hy aan 'n reling vasgemaak was.
Fin Rayner (39) het aan die Scottish Daily Record gesê sy het Kai by die treinstasie gelos nadat 'n man, wat die hond aan haar wou verkoop, haar om die bos gelei het. Sy het haar negejarige dogter glo na die treinstasie gebring nadat hulle op die internet die reëlings getref het. Die verkoper het saam met Kai opgedaag, maar dit was nie dieselfde hond wat hulle gedink het om te koop nie, het Rayner verduidelik.
Volgens haar het sy versoek om met die hond te gaan stap en het 'n deposito by die verkoper gelaat. Toe hulle terugkom, was die man weg. Sy het tot dusver nog nie weer van die man gehoor nie.
Weens haar dogter se asma het sy besluit om beamptes by die treinstasie in kennis te stel en die hond agter te laat sodat sy en haar dogter huis toe kon gaan, sowat 320 km verder.
Volgens Skotland se Dierebeskermingswet kan enige persoon, wat skuldig bevind word dat hy 'n dier verlaat het, verbied word om vir 'n spesifieke periode of lewenslank weer 'n troeteldier te besit. Rayner het egter aan die koerant gesê sy glo sy het die situasie na die beste van haar vermoë hanteer.
Kai het 'n internetsensasie geword nadat Skotland se DBV 'n foto van hom op Facebook gelaai het. Sy fondsinsamelingswebwerf het reeds byna R45 000 ingesamel. Die geld sal gebruik word vir 'n oogoperasie wat hy benodig. Aanbiedinge van mense wat hom wil aanneem, stroom van regoor die wêreld in.
Lees meer: Scottish Daily Record
Deel van: Troeteldiere, Vreemd
Video: Klap haar!
Hel, maar die jaar vlieg vinnig verby!Julle plaas al artikel in die toekoms of julle kan vooruit sien as dié artikel al 2 Februarie geplaas is?